ROZHODNUTIE KOMISIE
z 13. novembra 2007,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spojenom kráľovstve
[oznámené pod číslom K(2007) 5549]
(Text s významom pre EHP)
(2007/731/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na je článok 9 ods. 3,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 3,
keďže:
(1)
Rozhodnutím Komisie 2006/415/ES 14. júna 2006 o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve a ktorým sa zrušuje rozhodnutie 2006/135/ES (3) sa stanovujú určité ochranné opatrenia, ktoré sa majú uplatňovať s cieľom zabrániť šíreniu tejto choroby vrátane zriadenia oblastí A a B v súvislosti s predpokladaným alebo potvrdeným prepuknutím tejto choroby.
(2)
Spojené kráľovstvo oznámilo Komisii prepuknutie vysoko patogénnej vtáčej chrípky podtypu H5N1 v chove hydiny na jeho území v grófstve Suffolk a prijala príslušné opatrenia v súlade s rozhodnutím 2006/415/ES vrátane zriadenia oblastí A a B podľa článku 4 daného rozhodnutia.
(3)
Komisia preskúmala tieto opatrenia v spolupráci s Spojeným kráľovstvom a ubezpečila sa, že hranice oblastí A a B zriadených príslušným orgánom v tomto členskom štáte sú dostatočne vzdialené od skutočného miesta prepuknutia tejto choroby. Oblasti A a B v Spojenom kráľovstve možno preto potvrdiť a môže sa stanoviť trvanie tejto regionalizácie.
(4)
Existujúca príloha k rozhodnutiu 2006/415/ES už nie je aktuálna, keďže platnosť ochranných opatrení prijatých v súvislosti s prepuknutím vtáčej chrípky v Nemecku zanikla, a preto by mala byť táto príloha v plnom rozsahu nahradená.
(5)
Rozhodnutie 2006/415/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí by sa mali preskúmať na nasledujúcom zasadaní Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/415/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 13. novembra 2007